Nelspruit geskok deur bekende leraar se afsterweAndré Myburgh Foto: Communio Church, Facebook André Myburgh, die pastoor van Communio Church in Nelspruit, het Vrydagoggend sy eie lewe op die kerk se perseel geneem. Myburgh (56) was ŉ bekende in die gemeenskap en die Communio Church het glo meer as 3 000 lidmate. Felicity Lange, raadslid van die Demokratiese Alliansie en gemeentelid, het aan Maroela Media bevestig Myburgh se liggaam is omstreeks 11:30 deur twee van sy personeellede in die badkamer van die kerk opgespoor. Hy het homself glo gehang. Die Laevelder berig geen gemene spel word in hierdie stadium vermoed nie. Die polisie sal ŉ nadoodse ondersoek doen. Maroela Media wag nog op kommentaar van die polisie in Nelspruit. Myburgh is op die toneel deur paramedici dood verklaar. Lange het gesê die gemeenskap is stomgeslaan deur sy afsterwe. “Hy het mense in die hemel in gebid,” het sy gesê. Sy sê hy was ŉ baie dinamiese pastoor. “Mens kon hom enige tyd bel met jou probleme en hy sou dadelik reageer. Ek weet nie wat gaan van die gemeente word nie. Dit is asof ons herder van ons weggeneem is. Een van die Here se kinders is vandag weggeneem.” Myburgh laat sy vrou Sarie en drie kinders agter. Die gemeente hou Sondag 27 April tussen 08:30 en 12:00 ŉ stil diens vir enigiemand wat eer wil betoon.